text: Ea drømmer om store fodboldfinaler
  01 august 2017 kl. 15.15
  Det danske kvindelandshold i fodbold er i semifinalen ved europamesterskaberne. En succes, der giver kvindelige fodboldtalenter blod på tanden. 
  
  Det danske kvindelandshold i fodbold har med sin semifinaleplads i europamesterskaberne imponeret alle, og succesen smitter også af på kvindefodbolden i KoldingQ.
  Her spiller et af Koldings største fodboldtalenter Ea Rasmussen på 16 år.
  Hun drømmer om at få en plads på det danske kvindelandshold, og succesen ved EM har for alvor sat fut i ambitionen.
  - Den store drøm er at spille på A-landsholdet og måske komme til udlandet, siger Ea Rasmussen til TV SYD.
  Og drømmen er slet ikke så fjern. Fodboldlandsholdets målmand Stina Lykke spiller nemlig til dagligt i netop KoldingQ. 
  - Det er en, jeg kan relatere til. Det, hun gør, er jo noget, jeg selv gerne vil i fremtiden.
  Stine Lykke og de andre pigers præstation i Holland har for alvor fået medierne til at rette blikket mod sporten.
  - Det er fedt for mig, at der kommer mere fokus på kvindefodbolden. Det åbner måske nogle muligheder for mig, siger Ea Rasmussen.
  Men selvom drømmen er at nå helt til tops i fodbold, så er Ea Rasmussen også klar over, at hun skal have en uddannelse.
  - Jeg er nødt til at have en uddannelse at falde tilbage på. Vi kan ikke leve af det, som mændene kan, siger hun.
  Torsdag møder kvindelandsholdet Østrig i EM-semifinalen.
  